Rowers blaas geldwa oop met wagte daarinDie geldwa wat beroof is. Foto: Verskaf ŉ Verdagte is Dinsdagoggend in die buitewyke van Nelspruit doodgeskiet kort nadat ŉ groep swaargewapende rowers op ŉ geldwa toegeslaan en dit oopgeblaas het met drie veiligheidswagte daarin. Kol. Mtsholi Bhembe, provinsiale polisiewoordvoerder van Mpumalanga, het aan Maroela Media gesê die voorval het omstreeks 05:25 op die Kamagugu-pad naby die nuwe Universiteit van Mpumalanga plaasgevind toe die geldwa op pad na die omliggende townships was om kitsbanke te gaan hervul. “ŉ Bruin Mercedes Benz met Gauteng-nommerplate het die geldwa van die pad af gedwing deur dit trompop teen die kant te tref. Die geldwa het die pad verlaat en tot stilstand gekom,” het Bhembe gesê. Die groep van nagenoeg tien swaargewapende rowers het daarna drie keer probeer om die geldwa met springsstof oop te blaas, terwyl drie veiligheidsbeamptes in die geldwa vasgekeer was. “Die eerste twee pogings was onsuksesvol en met die derde ontploffing het hulle toegang tot die voertuig gekry.” Volgens Bhembe het die veiligheidswagte in die geldwa intussen bystand van kollegas ontbied. “Die verdagtes was nog besig om die geld te steel toe die veiligheidsmaatskappy se reaksie-eenheid daar opdaag. ŉ Oor-en-weer skietery het uitgebreek waartydens een van die verdagtes, wat ŉ koeëlvastebaadjie van die polisie aangehad het en met ŉ AK47 gewapen was, in die kop geskiet is. Die verdagte is op die toneel dood.” Bhembe het gesê die res van die verdagtes het met ŉ onbekende bedrag geld op die vlug geslaan en moontlik van wegkommotors gebruik gemaak. “Die wagte wat in die geldwa was, is ongedeerd maar baie getraumatiseerd. Die polisie ondersoek ook die omstandighede rakende ŉ polisiebeampte wat in ŉ ampsvoertuig op die toneel was en ŉ skietwond opgedoen het. Sy toestand is stabiel. Geen ander beserings is aangemeld nie,” het Bhembe bygevoeg. Bhembe het gesê die polisie het beslag gelê op twee AK47-aanvalsgewere, ŉ R5 en ŉ handwapen. Al die vuurwapens se reeksnommers is afgevyl. Die provinsiale polisiekommissaris het reeds opdrag gegee dat ŉ taakspan saamgestel word om na die verdagtes te soek en om die omstandighede rakende die voorval te ondersoek om sodoende vas te stel hoe polisietoerusting en die vuurwapens in die verdagtes se hande beland het. Die Valke word ook by die ondersoek betrek. Die polisie ondersoek ŉ saak van gewapende roof en doen ŉ geregtelike doodsondersoek.